Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 393/11/6613	Žiar nad Hronom, 5.4.2013
EEČ : 2-52-52-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
za prečin zanedbania povinnej výživy podľa   § 207 ods. 1 Trestného zákona, ktorého sa dopustila na tom skutkovom základe, že ako zákonná matka  XXXXX, narodeného XXXXX,   si od  mesiaca apríl 2011 až do súčasnej doby neplnila svoju povinnosť vyplývajúcu jej zo zákona o rodine, ktorá jej bola určená aj rozsudkom  Okresného súdu XXXXX   č.k. XXXXX, právoplatným dňa 07. 12. 2010 a to prispievať na  výživu XXXXX sumou vo výške 100,--Eur mesačne a to počnúc dňom právoplatnosti tohto rozhodnutia, vždy do 15. dňa v mesiaci vopred k rukám otca XXXXX, narodeného XXXXX trvale bytom XXXXXkres XXXXX,    čím zapríčinila za toto obdobie v  neprospech XXXXX dlh na výživnom v celkovej výške 2.400,--Eur, 

lebo zanikla trestnosť činu

Odôvodnenie:
Uznesením povereného príslušníka OO PZ Kremnica sp.zn. XXXXX zo dňa XXXXX bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, rod. XXXXX, nar. 1XXXXX,   za prečin zanedbania povinnej výživy podľa § 207 ods. 1 Trestného zákona na tom skutkovom základe, ako je uvedené vo výroku tohto rozhodnutia.  

V prípravnom konaní boli vypočutí: obvinená XXXXX,  svedok - poškodený XXXXX st. a svedok - poškodený XXXXX ml.. Ďalej boli do spisového materiálu  zabezpečené potrebné listinné  dôkazy a to  rozsudok Okresného súdu XXXXX   č.k. XXXXX, právoplatný dňa 07. 12. 2010, potvrdenie o návšteve školy zo dňa 21. 09. 2012, doklady o úhrade výživného,  správy a posudky na obvinenú,  odpis z registra trestov na obvinenú. 

Obvinená XXXXX vo svojej výpovedi potvrdila, že si vyživovaciu povinnosť voči svojmu synovi XXXXX ml.  od mesiaca apríl 2011 až do súčasnej doby  neplnila a to z nasledovných dôvodov.  V roku 2009 odišla pracovať do Anglicka a koncom roka 2009 otehotnela. Do apríla 2011 dostávala v Anglicku materskú, z čoho platila aj výživné. Avšak od apríla 2011 nedostávala žiadne finančné prostriedky a preto nemala z čoho výživné platiť. Svoje konanie oľutovala a dňa 13. 03. 2013 uhradila poštovou poukážkou k rukám XXXXX sumu 2.300,--Eur. Túto skutočnosť preukázala aj ústrižkom poštovej poukážky, z ktorej bola vyhotovená kópia do vyšetrovacieho spisu.  

Svedok - poškodený XXXXX st.  vo svojej výpovedi uviedol, že si obvinená neplnila vyživovaciu povinnosť voči XXXXX od mesiaca apríl 2011 do súčasnej doby. Následne však potvrdil, že obvinená XXXXX uhradila poštovou poukážkou k jeho rukám výživné za obdobie od mesiaca apríl 2011 do mesiaca február 2013 vo výške 2.300,--Eur. Finančné prostriedky si osobne  prevzal dňa 18. 03. 2013. Zároveň uviedol aj to, že  neplnenie vyživovacej povinnosti nemalo trvalo nepriaznivé následky na výživu XXXXX a že súhlasí so zastavením trestného stíhania voči obvinenej.  Poukázal však na to, že aj napriek tomu, že jeho syn je už plnoletý a výživné by mohla obvinená zasielať aj k jeho rukám, trvá na tom, aby obvinená výživné zasielala jemu, nakoľko XXXXX ml. ešte študuje.   

	Vo veci bol vypočutý v procesnom postavení svedka - poškodeného aj XXXXX ml., ktorý uviedol, že je študentom XXXXX Taktiež uviedol, že s obvinenou sa nekontaktuje, lebo sa na ňu hnevá, že odišla do Anglicka. 

Následne dňa 17. 03. 2013 obvinená uhradila k rukám XXXXX, ktorý je už plnoletý, aj výživné za mesiac marec 2013 vo výške 100,--Eur o čom predložila doklad /č.l. 25 vyšetrovacieho spisu/, z ktorého bola vyhotovená kópia do vyšetrovacieho spisu.  Z predmetného dokladu vyplýva, že obvinená dňa 17. 03. 2013 odovzdala k rukám XXXXX, za prítomnosti svedkov, sumu       100,--Eur, ako výživné za mesiac marec 2013, čo potvrdil svojim vlastnoručným podpisom aj XXXXX ml..

S potvrdenia o návšteve školy, ktoré bolo vydané  dňa 21. 09. 2012 Športovým gymnáziom v Bratislave, vyplýva, že XXXXX ml. je v školskom roku 2012/2013 študentom 2 . ročníka tejto školy.

	Podľa § 86 písm. a/ Trestného zákona, trestnosť trestného činu zaniká aj vtedy,  ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h/ Trestného poriadku,  prokurátor zastaví trestné stíhanie, ak zanikla trestnosť činu.

	Vzhľadom na to, že obv. XXXXX dodatočne uhradila dlh na výživnom v plnej výške a  nepravidelné plnenie vyživovacej povinnosti nemalo trvalo nepriaznivé následky na výživu oprávnenej osoby rozhodla som tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Banská
prokurátorka